da en da en fr da da da nl da da lb nl fi da da da da da en da en fr en fr da en da sv en uz nl da da nb da da en da da da en sv fr fi da da de da de en da da da da da en da da en da da zh da zh da zh da zh da zh da zh da zh da zh da zh da zh da da sv da en da da sv da da fr en da de da da de fr da de nl da da da en da da da da da fr ceb en nl ceb fr de da da
Boliggalleri: Blomsterstylistens kreative julehjem | ISABELLAS
Renate Rosenmeier samler i løbet af året på kreative idéer og finurlige påfund, hun kan forskønne julen med. Kom med på besøg i hendes hyggelige julehjem.
I det sydfynske øhav på Tåsinge ligger en stor bindingsværksgård med naturlige kranse og finurlige juledekorationer i massevis, der allerede i november minder os om den skønne højtid, vi har i vente. Her bor blomsterstylisten Renate Rosenmeier sam­men med sin mand, Lars, og det er ikke til at undgå at lægge mærke til, at parret elsker julen og ikke mindst at pynte op til højtiden.
Se også: Pynt haven op til jul - med kogler, gran og mos
Når Renate pynter huset op til jul, kigger hun aldrig kun på ét rum ad gangen, for hun vil gerne skabe en harmonisk helhed i hele hjemmet.  Den store, gamle bindingsværksgård har omkring 30 vindueskarme, der altid skifter ka­rakter efter, hvilken årstid og højtid det er. Til jul bliver alt fjernet for at gøre plads til Renates mange juledekorationer, men det er ikke kun vindueskarmene, der bliver lavet om. Hele hu­set gennemgår en forandring, og mange af de mindre møbler, lamper og billeder bliver pla­ceret nye steder i julemånederne.
Flere fine juleboliger:Jul i naturlige rammer
Se det skønne resultat i galleriet:
Levende lys og lyskæder i buskene er et must efter den 1. december. Det er både hyggeligt og ser smukt ud. Læg mærke til murstenen, som Renate Rosenmeier har bundet en metalsløjfe om, så det ligner en julegave.
Huset er meget lavloftet, og derfor har Renate Rosenmeier sørget for, at rummene ikke er overfyldte. Mange af møblerne er enten arvet eller fundet rundt om på forskellige loppemarkeder.
Vinduet i spisestuen er pyntet med et helt specielt juletræ, der udelukkende er lavet ved hjælp af drivtømmer, som er samlet op fra stranden. Der er boret et lille hul i grenene, som derefter er trukket på en stamme af stål. Glasflaskerne, der er købt i en butik i Hamburg, har ingen bund, så de er nemme at fylde med henholdsvis en fyrregren til venstre, en tujagren i midten og til højre en cypresgren. Enkelt, men fantastisk stemningsfuldt.
I den store spisestue er der en helt særlig julestemning skabt ved hjælp af naturting fra haven og skoven. Adventskransen bliver skabt over den samme ovalformede jernstage med fire holdere til lys, men kransen ser forskellig ud fra år til år. Denne jul består den af friske troldhasselgrene med mos, der blot er snoet omkring stativet uden snor eller ståltråd. Herimellem er der trukket lærke- og cypresgrene, og til sidst er det hele pyntet med små kugler af sølv og perlemor.
Det er ikke svært at se, at Renate Rosenmeiers yndlingsfarver er grøn, hvid og sølv. Det marokkanske fad hører til husets juletraditioner, for det bliver altid dekoreret med en masse lysestager af fattigmandssølv og forskellige glaskugler i hvid, sølv og grønlige nuancer. I midten står to små cypresser.
Til hyggekrogen har Renate lavet en dekoration med 10 glasbeholdere i en trækasse, som hun har fundet på et marked i Sverige. I flaskerne har hun stukket grene af korkelm og sat lyseholdere til små julelys på.
Den 1. december tager Renate Rosenmeier fat på en af familiens juletraditioner, nemlig at hente det alternative juletræ ind og pynte det. En uge før juleaften bliver træet erstattet med det rigtige juletræ, som altid er en nordmannsgran. Det alternative juletræ er derimod aldrig det samme. I år er det et cedertræ, som står i en stor flettet kurv, hvori der er lagt mos og grankogler, og selve træet er pyntet med datteren Sarahs smukke håndlavede sølvpapirstjerner.
Gamle sølvstager og farvede glasflasker hører til de ting, Renate Rosenmeier ikke kan få nok af. Her har hun blandet den permanente udstilling med sølvkugler og kogler, så det oser af julestemning.
I soveværelset pryder en frønnet knagerække endevæggen, hvor der også hænger et par stjerner. Den store stjerne er lavet af gamle stive grene fra skoven, der blot er bundet sammen med nogle lædersnore. Selve knagen er lavet ved hjælp af noget drivtømmer. Stjernen, som er formet af bark, er en af de få juleting, Renate Rosenmeier ikke selv har lavet.
En lille mellemgang ud til haven er ved hjælp af nogle ganske få ting som en hurricane og en metalkugle gjort juleklar.
Boligreportage: Et stykke af skoven indenfor
boliggalleri boliginspiration juledekorationer kreativ
Er din elregning også steget? Sådan sparer du på strømmen!
Sådan laver du syltede grønne tomater
Havekalender 2022: Isabellas' gøremål i haven — uge for uge
Er din elregning også steget? Sådan sparer du på strømmen!
Sådan fjerner du kalk fra din bruseniche
Vild med Nutella? Så nemt kan du lave din egen version!
Kontakt Køb abonnement Annoncør
Administrer samtykke Cookie- og privatlivspolitik